Geen aksieplan vir langafstandbusse se veiligheidIntercape het die afgelope paar jaar onder voortgesette teistering deurgeloop. (Argieffoto: Ashraf Hendricks/GroundUp) Die datum wat die Oos-Kaapse hooggeregshof gegee het vir ŉ nasionale aksieplan om geformuleer te word om geweld teen die Intercape-busdiens hok te slaan het Vrydag gekom en gegaan. Fikile Mbalula, minister van vervoer, het nie net versuim om dié plan teen 28 Oktober te verskaf nie, maar inteendeel ŉ appèl teen die oorspronklike bevel aangeteken. Die appèl is glo op die laaste nippertjie om 15:30 Vrydag ingedien. Ricardo Mackenzie, die DA se provinsiale woordvoerder oor vervoer, sê die appèl is ŉ “verstommende vertoning van uiterste minagting vir die veiligheid en welstand van langafstandbus-pendelaars en -bestuurders”. “Die minister systap sy grondwetlike en statutêre plig keer op keer,” sê hy. Die hooggeregshof het verlede maand bevind dat Mbalula versuim het om met die Suid-Afrikaanse Polisiediens (SAPD) te koördineer om pogings aan te wend om beskerming en ondersteuning aan Intercape te bied teen meer as die 150 gevalle van intimidasie en geweld wat teen sy bates en passasiers aangemeld is. Intercape was later gedwing om regstappe te doen nadat een van sy busbestuurders, Bangikhaya Machana, in een van hierdie aanvalle vermoor is. Machana se vrou het sy bloed met water en ŉ besem voor die Kaapstadse depot van Intercape afgewas nadat hy in April vanjaar daar geskiet is. “Met die komende feesseisoen sal duisende Suid-Afrikaners na verwagting van interprovinsiale paaie gebruik maak vir reis met langafstandbusse. Die aksieplan van Mbalula kon as ŉ meesterplan gebruik word om oor die algemeen enige verdere bloedvergieting op ons paaie te voorkom,” sê Mackenzie. Hoewel ŉ aksieplan deur die Oos-Kaapse LUR vir vervoer opgestel is, meen die DA dat dit “ŉ halfgebakte plan” is en die “gebrek aan detail nie genoeg is om die sinnelose geweld en moord hok te slaan nie”. Die plaaslike regering in die Wes-Kaap het volgens Mackenzie reeds begin om verkeersbegeleiding aan langafstandbusse te verskaf. “Om misdadige en stedelike terreur op pendelaars en bestuurders bloot te verontagsaam, kan nie voortgaan nie.”